喜晴
作者：崔敦禮
朝代：宋

paragraphs: 我貧可厭迴腸煎，負郭近有桑麻田。
入春十日九霪雨，夜聽瀧瀧愁不眠。
雨師欺壓春無力，勾引頑陰朝復夕。
丹杏夭桃凍不開，來牛去馬昏無色。
曉來鼓舞耕桑民，長天洗凈清無雲。
羲和鞭日從海底，照出浩蕩郊原春。
呼兒買酒聚笑語，門前且無吏呼怒。
今年麥飯滑流匙，更趁新蠶理襦袴。
江頭烟樹晚戎戎，江南嬰笋春事豐。
我亦行拋簪綬去，飽帆西上趁東風。